**บทคัดย่อ**

**ชื่อเรื่อง** : การประเมินโครงการโรงเรียนส่งเสริมสุขภาพ โรงเรียนบ้านน้ำต๊ะ

สังกัดสำนักงานเขตพื้นที่การศึกษาประถมศึกษาอุตรดิตถ์ เขต 2

**ผู้ประเมิน** : นายชาคริต ชิวชื่น

**ปีการศึกษา** : 2561

การประเมินโครงการครั้งนี้มีวัตถุประสงค์ 1) เพื่อประเมินความสอดคล้องของนโยบายของหน่วยงานทางการศึกษา กับวัตถุประสงค์ของโครงการโรงเรียนส่งเสริมสุขภาพ 2) เพื่อประเมินความเหมาะสมของปัจจัยเบื้องต้นที่ใช้ในโครงการ 3) เพื่อประเมินความเหมาะสมของกระบวนการดำเนินโครงการ 4) เพื่อประเมินผลสัมฤทธิ์ของโครงการ 5) เพื่อประเมินผลกระทบจากการดำเนินโครงการ กลุ่มตัวอย่างที่ใช้ในการประเมินครั้งนี้ ประกอบด้วย ผู้บริหารจำนวน 1 คน ครูผู้สอนจำนวน 4 คน คณะกรรมการสถานศึกษาจำนวน 8 คนได้มาจากประชากรทั้งหมด ผู้ปกครองนักเรียน จำนวน 20 คน และ นักเรียนระดับชั้นประถมศึกษาปีที่ 3 - 6 จำนวน 30 คน เครื่องมือที่ใช้ในการรวบรวมข้อมูลเป็นแบบสอบถาม 5 ฉบับ ได้แก่ ฉบับที่ 1 เป็นแบบสอบถามความสอดคล้องและความคิดเห็นของผู้บริหารต่อโครงการโรงเรียนส่งเสริมสุขภาพ โรงเรียนบ้านน้ำต๊ะ ใน 5 ด้าน คือ ด้านบริบท (Context) ด้านปัจจัยเบื้องต้น (Input) ด้านกระบวนการ(Process) ด้านผลผลิต(Product) และด้านผลกระทบ(Impact) มีค่าความเชื่อมั่น .98 และฉบับที่ 2 เป็นแบบสอบถามความคิดเห็นของครูผู้สอน มีค่าความเชื่อมั่น .91 ฉบับที่ 3 เป็นแบบสอบถามความคิดเห็นของคณะกรรมการสถานศึกษา มีค่าความเชื่อมั่น .91 ฉบับที่ 4 เป็นแบบสอบถามความคิดเห็นของผู้ปกครองนักเรียน มีค่าความเชื่อมั่น .87 และฉบับที่ 5 แบบสอบถามความคิดเห็นของนักเรียน มีค่าความเชื่อมั่นเท่ากับ .98 สถิติที่ใช้ในการวิเคราะห์ข้อมูลได้แก่ ค่าร้อยละ ค่าเฉลี่ย และค่าความเบี่ยงเบนมาตรฐาน

ผลการประเมินสรุปได้ดังนี้การดำเนินโครงการโรงเรียนส่งเสริมสุขภาพ โรงเรียนบ้านน้ำต๊ะ ตามองค์ประกอบ รวมทั้ง 5 ด้านโดยภาพรวมอยู่ในระดับมากที่สุด (= 4.59) เมื่อพิจารณาเป็นรายด้าน พบว่า ด้านที่มีค่าเฉลี่ยสูงสุดคือ ด้านสภาพบริบทของโครงการอยู่ในระดับมากที่สุด (= 5.00) รองลงมาคือ ด้านผลผลิตของโครงการอยู่ในระดับมากที่สุด (= 4.62) และ ด้านที่มีค่าเฉลี่ยต่ำสุดคือ ด้านปัจจัยการดำเนินโครงการ อยู่ในระดับมาก (= 4.46)